Krajniak, Milan, minister práce, sociálnych vecí a rodiny SR (2022-10-04):
Ďakujem veľmi pekne, pán podpredseda. Vážené dámy a páni, tento zákon chce zaviesť to, aby štát mohol kontrolovať dokopy je to približne jednu miliardu eur, ktoré sa v tomto štáte poskytujú na sociálnu pomoc najmä na kompenzácie ľudí s ŤZP, kompenzačné príspevky, opatrovateľské príspevky, príspevok na asistenciu a súčasne, aby mohol štát kontrolovať aj zariadenia sociálnych služieb efektívnejšie ako doteraz, aby sme vedeli predchádzať takým prípadom, ako sa stali pred rokom v Osadnom. A ešte dôležitý ďalší aspekt tohto zákona je, aby sme vedeli zabraňovať tým tzv. domom hrôzy, tie prípady, ktoré sa stávajú, že niekto neoprávnene poskytuje sociálnu službu a štát, vlastne nelegálne poskytuje a štát sa vlastne nevie brániť. Samozrejme, že tým, že je to nový návrh zákona, tak bolo okolo toho množstvo diskusií, pripomienok a pozmeňujúcich návrhov, teraz nemyslím legislatívne pozmeňujúcich, ale návrhov, ktoré by mali tento zákon vylepšiť. S potešením konštatujem, že toto bol jeden z tých zákonov, kde som naozaj zavolal na rokovanie úplne všetkých poslancov Národnej rady, nielen sociálneho výboru, ale aj ďalších, ktorí sa o túto problematiku zaujímajú. Prešli sme si úplne všetky návrhy, ktoré by mohli vylepšiť tento zákon. Myslím, že veľkú väčšinu sme akceptovali. Chcel by som avizovať, že v rozprave by mali byť prednesené podľa mojej informácie minimálne dva pozmeňujúce návrhy. Jeden pozmeňujúci návrh pána predsedu sociálneho výboru, pána poslanca Ledeckého. Tento návrh zákona precizuje to, tento pozmeňujúci návrh precizuje to, aby zariadenia sociálnych služieb, ktoré, samozrejme, musia zniesť to, aby boli kontrolované, ony sú kontrolované už dnes, ale aby sme obmedzili možnosť, že by inšpekcia nejakým subjektívnym úsudkom alebo postupom mohla niektoré sociálne zariadenie, zariadenie sociálnych služieb šikanovať alebo pristupovať k nemu príliš prísne. Som rád, že s pánom poslancom Ledeckým aj s kolegami na ministerstve sa nám podarilo dospieť k zhode, a preto by som chcel pánov poslancov, pani poslankyne poprosiť, aby takýto pozmeňujúci návrh podporili. Rovnako pani poslankyňa Žitňanská by mala v rozprave predložiť, pani poslankyňa Drábiková nakoniec, ďakujem. Pani poslankyňa Drábiková prednesie ďalší pozmeňujúci návrh, s ktorým takisto súhlasím ja osobne, aj kolegovia na ministerstve, a ktorý rieši to, aby inšpekcia mohla nielen kontrolovať prijímateľov pomoci od štátu, ale aby mohla kontrolovať a vstúpiť ako účastník konania aj do konaní na úradoch práce, ktoré rozhodujú o priznaní niektorého príspevku štátu pre osoby s ŤZP. Inými slovami, aby sa každý človek, ktorý ma pocit, že úrad práce nerozhodol správne a neposkytol a nerozhodol o pridelení napríklad opatrovateľského príspevku, sa mohol obrátiť na inšpekciu, a tá mohla vstúpiť do konania, aby mohla byť v istom zmysle, nazvime to, že advokátom alebo ďalším hlasom, ktorý vysloví svoj odborný súd preto, aby zákon bol dodržaný a aby každý človek dostal to, na čo má nárok. Dokonca v niektorých prípadoch stanovujeme aj povinnosť, že inšpekcia bude musieť vstúpiť do konania. Pokúsim sa to povedať zjednodušene, že v čom to má byť. Vtedy, ak sa náhodou stane, a môže sa to stať, poznáme to v každých štátnych orgánoch, že sa to môže stať, kde prvostupňový orgán, to znamená úrad práce na okresnej úrovni, neprizná nejaký príspevok, odvolací orgán neprizná nejaký príspevok, ale súd rozhodne, že takýto postup bol nezákonný a že treba konať odznova, tak v takom prípade inšpekcia bude povinná vstúpiť do toho konania, aby istým spôsobom aj dozerala na to, že či ten proces následne bude korektný. Opäť, tento pozmeňujúci návrh vznikol po niekoľkomesačnej, po niekoľkomesačnej debate a ja som s výsledkom spokojný a chcel by som vás znovu poprosiť, aby ste aj pozmeňujúci návrh pani poslankyne Drábikovej, pani poslankyne Žitňanskej a ďalších, aby ste podporili hlasovaním. Myslím si, že vylepšuje tento návrh zákona. Ďakujem veľmi pekne.